
Buona pulcella fut Eulalia . 
Bel auret corps bellezour anima . 
Voldrent la veintre li Deo inimi . 
Voldrent la faire diaule servir . 
Elle no'nt eskoltet les mals conselliers , 
Qu'elle Deo raneiet chi maent sus en ciel . 
Ne por or ned argent ne paramenz , 
Por manatce regiel ne preiement , 
Niule cose non la pouret omque pleier 
La polle sempre non amast lo Deo menestier . 
E por o fu presentede Maximiien 
Chi rex eret a cels dis soure pagiens . 
Il li enortet dont lei nonque chielt 
Qued elle fuiet lo nom christiien . 
Ell'ent adunet lo suon element . 
Melz sostendreiet les empedementz 
Qu'elle perdesse sa virginitet . 
Por os furet morte a grand honestet . 
Enz enl fou lo getterent com arde tost . 
Elle colpes non auret , por o nos coist . 
A czo nos voldret concreidre li rex pagiens . 
Ad une spede li roveret tolir lo chief . 
La domnizelle celle kose non contredist : 
Volt lo seule lazsier si ruovet Krist . 
In figure de colomb volat a ciel . 
Tuit oram que per nos degnet preier 
Qued auuisset de nos Christus mercit 
Post la mort et a lui nos laist venir 
Par souue clementia . 
